Predkladacia správa

Návrh na schválenie kritérií výberu kandidátov na funkcie prednostov krajských úradov  a okresných úradov  ( ďalej len “kritériá výberu” ) a zásad postupu navrhovania kandidátov na funkcie prednostov krajských úradov a okresných úradov  ( ďalej len “zásady postupu” ) sa predkladá na základe § 8 ods. 1 a 2 zákona NR SR č. 222/1996 Z. z. o organizácii miestnej štátnej správy a o zmene a doplnení niektorých zákonov. 
V súlade s citovaným zákonom je v kompetencii ministra vnútra predkladať návrh na vymenovanie prednostov krajských úradov a prednostov okresných úradov vláde Slovenskej republiky.
Spôsob výberu kandidátov na funkcie prednostov krajských úradov a okresných úradov nie je upravený všeobecne záväzným právnym predpisom. Výber sa doteraz uskutočňoval na základe uznesenia vlády Slovenskej republiky č. 802 z 18. novembra 1998 a ním schválených kritérií výberu kandidátov na funkcie prednostov krajských úradov a okresných úradov a zásad postupu navrhovania kandidátov na funkcie prednostov krajských úradov a okresných úradov.
Za účelom obsadenia funkcií prednostov krajských úradov a prednostov okresných úradov odborníkmi z oblasti verejnej správy sa vláde predkladajú na schválenie upravené kritériá výberu kandidátov na funkcie prednostov a zásady postupu navrhovania kandidátov na tieto funkcie. 
Predmetný návrh predpokladá kandidátov podrobiť psychodiagnostickému testu.
Dôvodom na zmenu nových kritérií výberu a zásad postupu je prijatie zákona                    č. 312/2001 Z. z. o štátnej službe a o zmene a doplnení niektorých zákonov a zákona                 č. 241/2001 Z. z. o ochrane utajovaných skutočností a o zmene a doplnení niektorých zákonov.
Oproti pôvodným kritériám výberu kandidátov sú doplnené o kritériá bezúhonnosti, zdravotnej spôsobilosti, trvalého pobytu na území Slovenskej republiky a o splnenie predpokladov na oboznamovanie sa s utajovanými skutočnosťami. 
Z dôvodu uplatnenia navrhovaného postupu výberu kandidátov na funkcie prednostov sa navrhuje zrušiť uznesenie vlády č. 802/1998, ktorým boli schválené kritériá výberu kandidátov na funkcie prednostov krajských úradov a okresných úradov a zásady postupu navrhovania kandidátov na funkcie prednostov krajských úradov a okresných úradov.